Torsdag går Himmerland for alvor golfamok, når de professionelle golfspillere tager hul på Europa Tour-turneringen Made In Denmark på Himmerland Golf & Spa Resort i Gatten. Onsdag bliver den såkaldte Pro-Am afholdt. Her dyster nogle af de professionelle golfspillere mod udvalgte amatører, og særligt én duel tiltrækker masser af nysgerrige blikke. Hans Kongelige Højhed Kronprins Frederik har nemlig begivet sig ud i en golfdyst med den professionelle golfspiller Thomas Bjørn, den nordjyske Le Mans-stjerne Tom Kristensen og dynekongen Lars Larsen, som er ophavsmand til Made In Denmark. De fire kendte herrer fik en fin start på deres interne golfkonkurrence, men omkring klokken 15.15 måtte de søge læ. Her ramte et uvejr nemlig banen og golfspillet blev indstillet. Se billeder fra dagen over artiklen.

Referat:
Kronprinsen udfordrer kendistrio som opvarmning til golfturneringen Made In Denmark.